Vilnius, 2025 m. balandžio 23 d.

**Lietuvos jūrų muziejaus reabilitacijos centre sveikstantys ruoniukai laukia dzūkiškų vardų: siūlykite savo variantus ir laimėkite prizus**

**Lietuvos jūrų muziejaus Baltijos jūros gyvūnų reabilitacijos centre jau gydoma pirmoji sužeistų ruonių jauniklių dešimtis. Slaugant reabilitacijos centrąpasiekusius mažylius bei ruošiantis priimti dar daugiau nusilpusių ruoniukų, „Lidl Lietuva“ bei Lietuvos jūrų muziejus primena apie kvietimą jiems pasiūlyti vardus.**

Pirmasis mažylis Smiltynės krantuose buvo rastas kovo 22 d., o šiuo metu reabilitacijos centre jau sveiksta šešios ruoniukų patelės bei aštuoni patinėliai. Dauguma jų centrą pasiekė sverdami vos 12-14 kg.

„Baltijos pilkųjų ruonių jaunikliai gimsta sverdami 14–15 kg, todėl toks ir mažesnis svoris jau paaugusiems mažyliams yra labai pavojingas. Dėl šios priežasties visi mažyliai reabilitacijos centrą pasiekė išsekę ir labai silpni. Vienas ruoniukas buvo sužalotas rimčiau: visas jo kūnas buvo nusėtas įkandimais. Nors iš pradžių atrodė, kad jį mums pavyks ištraukti iš mirties nagų, bet po šešių dienų teko susitaikyti su netektimi. Visi jaunikliai buvo apkandžioti plėšrūnų, dalis jų gydomi nuo vidaus organų uždegimų bei kirminų“, – sako muziejaus Jūrų žinduolių ir paukščių skyriaus vedėjas Arūnas Grušas.

Pernai reabilitacijos centre buvo slaugomi 27 ruoniukai, iš jų – 20 išgyveno ir buvo paleisti į Baltijos jūrą. Tad sužeistų mažylių antplūdis dar tik laukiamas. Pasak A. Grušo, balandis – ruoniukų migracijos laikotarpis.

„Kaip ir kasmet, didžiausias iššūkis gydant mažylius – kiekvienam ruoniukui, atsižvelgiant į jo būklę, sudaryti maitinimo racioną ir režimą. Nors jaunikliai nusilpę, tačiau nėra socializuoti, juos maitinant ir zonduojant reikia itin pasistengti, gebėti prie jų prieiti, todėl specialistai dažnai yra sukandžiojami~~.~~ Džiaugiamės, jog šiuo metu visi centre gydomi ruoniukai sunkiausią etapą jau praėjo – beliko išgydyti ir išmokyti maitintis patiems“, – pasakoja A. Grušas.

**Kviečia prisidėti prie ruoniukių vardų rinkimo**

Įprastai reabilitacijos centre Baltijos pilkųjų ruonių jaunikliai gyvena ir sveiksta 3–4 mėnesius, o kartais gydymas gali užtrukti net metus. Lietuvos jūrų muziejus kartu su prekybos tinklu „Lidl“ kviečia mažyliams išrinkti vardus – konkursas vyksta jau beveik mėnesį ir tęsis iki balandžio 27 dienos.

„Kiekvienas ruoniukas, patekęs į reabilitacijos centrą, tampa laikinu, bet labai svarbiu mūsų globotiniu. Jam reikia ne tik priežiūros, bet ir šilto, žmogiško ryšio, kurį padeda sukurti vardas – jis leidžia mums matyti ne tik nusilpusį mažylį, bet ir unikalią būtybę, kuri netrukus sugrįš į savo tikruosius namus. Šiemet kviečiame susipažinti su dzūkiška tarme ir siūlyti ruoniukams būtent šio krašto vardus“, – sako Lietuvos jūrų muziejaus Kultūros informacijos ir rinkodaros skyriaus vedėja Nina Puteikienė.

Vardų siūlymo iniciatyva vyksta „Lidl Lietuva“ ir Lietuvos jūrų muziejaus sukurtame „Facebook“ renginio puslapyje. Per beveik mėnesį savo sugalvotus dzūkiškus vardus pasiūlė daugiau nei 100 žmonių, o iki konkurso pabaigos likus kelioms dienoms, savo variantą galite pasiūlyti ir jūs. Konkurso dalyviai siūlydami vardus pasitelkia savo kūrybiškumą – ruoniukai siūlomi vadinti Cibuliu, Būžuku, Pučkeliu, Spalgena, Paupiu, Mojumi, Druce.

Visus iki balandžio 27 d. pasiūlytus vardus įvertins bei laimėtojus išrinks konkurso komisija, kurią sudaro Baltijos jūrų gyvūnų reabilitacijos centro Jūrų žinduolių ir paukščių skyriaus vedėjas Arūnas Grušas, Edukacijos skyriaus atstovė Beatričė Butkutė bei „Lidl Lietuva“ tvarumo vadovė Monika Anilionė.

Vardų autorių laukia specialios „Lidl Lietuva“ dovanos – bendrovė įsteigs 25 vnt. 50 eurų vertės „Lidl“ prekybos tinklo dovanų kortelių. Specialius prizus įsteigė ir Lietuvos jūrų muziejus. Nugalėtojai turės progą apsilankyti Baltijos jūros reabilitacijos centre susipažinti su jame slaugomais ruoniukais. Būtent čia gegužės 16-ąją, pasitinkant Tarptautinę Muziejų dieną, įvyks ruoniukų vardynų finalinis renginys.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)